CELEX: 52018PC0749
Language: sk
Date: 2018-11-20
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie 2013/53/EÚ, ktorým sa Belgickému kráľovstvu povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli20. 11. 2018
            COM(2018) 749 final
            2018/0387(NLE)
            Návrh
            VYKONÁVACIE ROZHODNUTIE RADY,
            ktorým sa mení vykonávacie rozhodnutie 2013/53/EÚ, ktorým sa Belgickému kráľovstvu povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               
                  Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice na zjednodušenie postupu pri výbere DPH alebo na zamedzenie určitým druhom daňových únikov alebo vyhýbaniu sa daňovým povinnostiam.
               
               
                  Belgicko požiadalo listom, ktorý Komisia zaevidovala 12. septembra 2018, o povolenie naďalej oslobodzovať od DPH zdaniteľné osoby, ktorých ročný obrat nepresahuje sumu 25 000 EUR. Komisia v súlade s článkom 395 ods. 2 smernice o DPH informovala ostatné členské štáty listami zo 14. septembra 2018. Listom zo 17. septembra 2018 Komisia oznámila Belgicku, že má všetky údaje potrebné na posúdenie danej žiadosti.
               
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  V hlave XII kapitole 1 smernice o DPH sa členským štátom umožňuje, aby uplatňovali osobitné úpravy pre malé podniky vrátane možnosti oslobodiť od dane zdaniteľné osoby, ktorých ročný obrat nepresahuje určitú sumu. Toto oslobodenie od dane znamená, že zdaniteľná osoba nemusí účtovať DPH na svoje dodávky, a teda si nemôže odpočítať DPH na svojich vstupoch.
               
               
                  Podľa článku 285 smernice o DPH členské štáty, ktoré nevyužili možnosť stanovenú v článku 14 smernice Rady 67/228/EHS
                     1
                  , môžu oslobodiť od dane zdaniteľné osoby, ktorých ročný obrat nepresahuje 5 000 EUR. Keďže Belgicko nevyužilo túto možnosť, viedlo to k uplatneniu zvlášť nízkeho stropu ročného obratu, ktorý v roku 2012 predstavoval 5 580 EUR.
               
               
                  Vykonávacím rozhodnutím Rady 2013/53/EÚ
                     2
                   Rada povolila Belgicku na základe jeho žiadosti, aby do 31. decembra 2015 uplatňovalo oslobodenie od DPH na zdaniteľné osoby, ktorých ročný obrat nepresahuje sumu 25 000 EUR. Platnosť tohto rozhodnutia bola predĺžená vykonávacím rozhodnutím Rady (EÚ) 2015/2348 do 31. decembra 2018
                     3
                  .
               
               
                  Belgicko požiadalo o predĺženie platnosti uvedeného opatrenia na ďalšie obmedzené obdobie. Belgicko uviedlo, že osobitné opatrenie znižuje administratívnu záťaž zdaniteľných osôb a daňových orgánov. Prispieva preto k zjednodušeniu výberu daní, ako sa uvádza v článku 395 ods. 1 smernice o DPH. Opatrenie je a ostane úplne dobrovoľné pre zdaniteľné osoby.
               
               
                  Podľa Belgicka využilo osobitné opatrenie ku koncu roka 2017 približne 142 000 daňovníkov, t. j. 15 % všetkých registrovaných daňovníkov. Dosah osobitného opatrenia na príjmy z DPH zostáva zanedbateľný.
               
               
                  Vzhľadom na potenciálne priaznivý vplyv na zníženie administratívnej záťaže podnikov a daňovej správy bez výraznejšieho vplyvu na celkový príjem z DPH sa navrhuje, aby sa platnosť výnimky predĺžila na ďalšie obmedzené obdobie do 31. decembra 2021.
               
            
            
               Komisia nedávno predložila návrh,
                  4
                ktorým sa menia články 281 až 294 smernice 2006/112/ES, ktorými sa riadi osobitná úprava pre malé podniky. Je teda možné, že smernica, ktorou sa uvedené články menia, nadobudne účinnosť a stanoví dátum, od ktorého budú musieť členské štáty uplatňovať vnútroštátne ustanovenia na jej vykonávanie. Ak sa tento dátum stanoví na deň pred uplynutím platnosti výnimky, ktorým je 31. december 2021, toto rozhodnutie by sa malo prestať uplatňovať.
            
            
               •Súlad s existujúcimi ustanoveniami v tejto oblasti politiky
            
            
               Podobné výnimky sa udelili aj iným členským štátom. Luxembursku
                  5
                bol udelený strop 30 000 EUR, Estónsku
                  6
                bol udelený strop 40 000 EUR, Taliansku
                  7
                strop 65 000 EUR, Chorvátsku
                  8
                strop 45 000 EUR, Lotyšsku
                  9
                strop 40 000 EUR a Rumunsku
                  10
                strop 88 500 EUR.
            
            
               Výnimky zo smernice o DPH by mali byť vždy časovo obmedzené, aby sa dali posúdiť ich účinky. Okrem toho sa v súčasnosti preskúmavajú ustanovenia článkov 281 až 294 smernice o DPH, ktoré sa týkajú osobitnej úpravy pre malé podniky. Ako bolo oznámené v akčnom pláne v oblasti DPH
                  11
                a pracovnom programe Komisie na rok 2017
                  12
               , Komisia nedávno predložila návrh
                  13
                týkajúci sa úpravy pre MSP.
            
            
               Navrhuje sa preto, aby sa odchyľujúce opatrenie udelilo do 31. decembra 2021 alebo do dňa, od ktorého majú členské štáty uplatňovať vnútroštátne ustanovenia, ktoré musia prijať v prípade, že sa prijme smernica, ktorou sa menia články 281 až 294 smernice 2006/112/ES.
            
            
               •Súlad s ostatnými politikami Únie
            
            
               Toto opatrenie je v súlade s cieľmi Únie pre malé podniky stanovenými v oznámení Komisie s názvom Najskôr myslieť v malom – iniciatíva „Small Business Act“ pre Európu,
                  14
                v ktorom sa členské štáty vyzývajú, aby v návrhoch právnych predpisov zohľadňovali osobitné charakteristické črty MSP, a zjednodušili tak existujúce regulačné prostredie.
            
            
               2.PRÁVNY ZÁKLAD, SUBSIDIARITA A PROPORCIONALITA
            
         
         
            
               •Právny základ
            
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, z ktorého návrh vychádza, sa zásada subsidiarity neuplatňuje.
               
            
            
               •Proporcionalita
            
            
               
                  Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
            
            
               Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, t. j. cieľu dosiahnuť zjednodušenie pre ďalšie malé zdaniteľné osoby a pre daňovú správu.
            
            
               •Výber nástroja
            
            
               Navrhovaný nástroj: vykonávacie rozhodnutie Rady.
            
            
               Podľa článku 395 smernice Rady 2006/112/ES je výnimka zo spoločných pravidiel o DPH možná iba na základe povolenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednému členskému štátu.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               Tento návrh vychádza zo žiadosti predloženej Belgickom a týka sa iba tohto členského štátu.
            
            
               •Získavanie a využívanie expertízy
            
            
               Externá expertíza nebola potrebná.
            
            
               •Posúdenie vplyvu
            
            
               
                  Cieľom návrhu vykonávacieho rozhodnutia Rady je pokračovať ďalšie tri roky v uplatňovaní zjednodušujúceho opatrenia, ktorým sa odstraňujú mnohé povinnosti podnikov s ročným obratom nepresahujúcim 25 000 EUR spojené s DPH. Návrh rozhodnutia má preto potenciálne priaznivý vplyv na zníženie administratívnej záťaže podnikov a daňovej správy bez výraznejšieho vplyvu na celkový príjem z DPH. Vzhľadom na úzky rozsah pôsobnosti danej výnimky a na jej dočasné uplatňovanie bude vplyv opatrenia v každom prípade obmedzený.
               
            
            
               4.VPLYV NA ROZPOČET
            
            
               Návrh nemá vplyv na rozpočet EÚ, pretože Belgicko vykoná výpočet kompenzácie v súlade s článkom 6 ods. 1 nariadenia Rady (EHS, EURATOM) č. 1553/89.
            
            
               5.ĎALŠIE PRVKY
            
         
         
            
               
                  Návrh obsahuje doložku o ukončení platnosti – automaticky určenú lehotu.
               
            
            
               2018/0387 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení vykonávacie rozhodnutie 2013/53/EÚ, ktorým sa Belgickému kráľovstvu povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  15
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Vykonávacím rozhodnutím Rady 2013/53/EÚ
                  16
                sa Belgickému kráľovstvu povolilo uplatňovať do 31. decembra 2015 osobitné opatrenie umožňujúce oslobodiť od DPH zdaniteľné osoby, ktorých ročný obrat nepresahuje sumu 25 000 EUR. Platnosť tohto povolenia bola následne predĺžená vykonávacím rozhodnutím Rady (EÚ) 2015/2348 do 31. decembra 2018
                  17
               .
            
            
               (2)Belgicko požiadalo listom, ktorý Komisia zaevidovala 12. septembra 2018, o ďalšie predĺženie platnosti osobitného opatrenia na obmedzené obdobie.
            
            
               (3)Komisia listom zo 14. septembra 2018 v súlade s článkom 395 ods. 2 druhým pododsekom smernice 2006/112/ES informovala ostatné členské štáty o žiadosti Belgicka. Listom zo 17. septembra 2018 Komisia oznámila Belgicku, že má všetky údaje potrebné na posúdenie danej žiadosti.
            
            
               (4)Podľa Belgicka osobitné opatrenie znižuje administratívnu záťaž malých podnikov a daňových orgánov, ako aj ich náklady na dodržiavanie predpisov, a preto prispieva k zjednodušeniu výberu daní, ako sa uvádza v článku 395 ods. 1 smernice 2006/112/ES.  Opatrenie je a ostane úplne dobrovoľné pre zdaniteľné osoby.
            
            
               (5)Vzhľadom na potenciálne priaznivý vplyv na zníženie administratívnej záťaže malých podnikov a daňovej správy, ako aj ich nákladov na dodržiavanie predpisov bez výraznejšieho vplyvu na celkový vytvorený príjem z DPH sa navrhuje, aby sa platnosť osobitného opatrenia predĺžila na ďalšie obmedzené obdobie do 31. decembra 2021.
            
            
               (6)Keďže články 281 až 294 smernice 2006/112/ES, ktorými sa riadi osobitná úprava pre malé podniky, sa preskúmavajú, je možné, že smernica, ktorou sa uvedené články menia, nadobudne účinnosť a stanoví sa v nej dátum, od ktorého budú členské štáty musieť uplatňovať vnútroštátne ustanovenia, pred uplynutím platnosti výnimky, teda pred 31. decembrom 2021. Ak sa tak stane, toto rozhodnutie by sa malo prestať uplatňovať.
            
            
               (7)Výnimka nemá žiadny vplyv na vlastné zdroje Únie pochádzajúce z DPH, pretože Belgicko vypočíta kompenzáciu v súlade s článkom 6 ods. 1 nariadenia Rady (EHS, Euratom) č. 1553/89
                  18
               .
            
            
               (8)Rozhodnutie 2013/53/EÚ by sa preto malo zodpovedajúcim spôsobom zmeniť,
            
            
               PRIJALA TOTO ROZHODNUTIE:
            
            
               Článok 1
            
         
         
            
               Článok 2 vykonávacieho rozhodnutia 2013/53/EÚ sa nahrádza takto:
            
            
               „Článok 2
            
            
               Toto rozhodnutie sa uplatňuje od 1. januára 2013 do skoršieho z týchto dvoch dátumov:
            
            
               a)
                     31. decembra 2021;
            
            
               b)
                     dňa, od ktorého majú členské štáty uplatňovať vnútroštátne ustanovenia, ktoré musia prijať v prípade, že sa prijme smernica o zmene článkov 281 až 294 smernice 2006/112/ES, ktorými sa riadi osobitná úprava pre malé podniky.“
            
            
               Článok 2
            
            
               Toto rozhodnutie sa uplatňuje od 1. januára 2019.
            
            
               Článok 3
            
            
               Toto rozhodnutie je určené Belgickému kráľovstvu.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. ES 71, 14.4.1967, s. 1303/67.
               
               
                  
                     (2)
                  
                        Vykonávacie rozhodnutie Rady 2013/53/EÚ z 22. januára 2013, ktorým sa Belgickému kráľovstvu povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 22, 25.1.2013, s. 13 – 14).
               
               
                  
                     (3)
                  
                        Vykonávacie rozhodnutie Rady (EÚ) 2015/2348 z 10. decembra 2015, ktorým sa mení vykonávacie rozhodnutie 2013/53/EÚ, ktorým sa Belgickému kráľovstvu povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 330, 16.12.2015, s. 51 – 52). 
               
               
                  
                     (4)
                  
                        Návrh smernice Rady, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, 18.1.2018, COM(2018) 21 final.
               
               
                  
                     (5)
                  
                        Vykonávacie rozhodnutie Rady (EÚ) 2017/319 z 21. februára 2017, ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 47, 24.2.2017, s. 7). 
               
               
                  
                     (6)
                  
                        Vykonávacie rozhodnutie Rady (EÚ) 2017/563 z 21. marca 2017, ktorým sa Estónskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 80, 25.3.2017, s. 33).
               
               
                  
                     (7)
                  
                        Vykonávacie rozhodnutie Rady (EÚ) 2016/1988 z 8. novembra 2016, ktorým sa mení vykonávacie rozhodnutie 2013/678/EÚ, ktorým sa Talianskej republike povoľuje naďalej uplatňovať osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 306, 15.11.2016, s. 11).
               
               
                  
                     (8)
                  
                        Vykonávacie rozhodnutie Rady (EÚ) 2017/1768 z 25. septembra 2017, ktorým sa Chorvátskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 250, 28.9.2017, s. 71).
               
               
                  
                     (9)
                  
                        Vykonávacie rozhodnutie Rady (EÚ) 2017/2408 z 18. decembra 2017, ktorým sa Lotyšskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 342, 21.12.2017, s. 8).
               
               
                  
                     (10)
                  
                        Vykonávacie rozhodnutie Rady (EÚ) 2017/1855 z 10. októbra 2017, ktorým sa Rumunsku povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 265, 14.10.2017, s. 19).
               
               
                  
                     (11)
                  
                        Oznámenie Komisie Európskemu parlamentu, Rade a Hospodárskemu a sociálnemu výboru o akčnom pláne v oblasti DPH s názvom K jednotnému priestoru EÚ v oblasti DPH – čas rozhodnúť sa, Brusel, 7.4.2016, COM(2016)148 final.
               
               
                  
                     (12)
                  
                        Pracovný program Komisie na rok 2017 – Vytvorenie Európy, ktorá chráni, posilňuje a obraňuje, Štrasburg 25.10.2016, COM(2016) 710 final.
               
               
                  
                     (13)
                  
                        Návrh smernice Rady, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, 18.1.2018, COM(2018) 21 final.
               
               
                  
                     (14)
                  
                        KOM(2008) 394 z 25. júna 2008.
               
               
                  
                     (15)
                  
                        Ú. v. EÚ L 347, 11.12.2006, s. 1.
               
               
                  
                     (16)
                  
                        Vykonávacie rozhodnutie Rady 2013/53/EÚ z 22. januára 2013, ktorým sa Belgickému kráľovstvu povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 22, 25.1.2013, s. 13).
               
               
                  
                     (17)
                  
                        Vykonávacie rozhodnutie Rady (EÚ) 2015/2348 z 10. decembra 2015, ktorým sa mení vykonávacie rozhodnutie 2013/53/EÚ, ktorým sa Belgickému kráľovstvu povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 330, 16.12.2015, s. 51). 
               
               
                  
                     (18)
                  
                        Nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. ES L 155, 7.6.1989, s. 9).